**PISMA SLOVENSKIH MISIJONARJEV**

**OB MISIJONSKI NEDELJI 2014**

**S. AGATA KOCIPER, HMP – BRAZILIJA – 30.9.2014**

MISIONSKO SPOROČILO IZ AMAZONIJE ZA MISJONSKI MESEC 2014

Leto se kar zavrti in misijonski mesec je ponovno pred nami. Naša srca utripajo močneje, ker se ta mesec naše vezi, molitve in misli razširjajo med prijatelje, molivce, dobrotnike in vse delavce v Gospodovem vinogradu po svetu in v zaledju naše drage domovine.

Zahvaljujem se vam za obvestilo misijonskih srečanj in programov po škofijah na misijonsko nedelo, 19. oktobra, ki sem ga z veseljem prebrala in vas bom v duhu spremljala. Pridružujem se vam tudi z mojimi skromnimi molitvami in z iskrenimi in gorečimi zahvalami za toliko duhovnega bogastva, ki nam ga podarjate in nas opogumljate, da hodimo v luči vere in upanja po Gospodovih stopinjah ter orjemo še naprej misijonske brazde skupaj z vami. Čutim, da vas ta misijonski duh poživlja in preraja v nove otroke in božje ambasadorje v Sloveniji, kjer ste Luč tistim, ki so že zbledeli v materialnem svetu in ne vedo, kaj storiti, da bi bili srečnejši.

Projekti, ki ste jih finančno podprli, se uresničujejo. Eni so že na cilju, drugi pa v izvedbi. Tako se vam z mladimi ter družinami, ki so po vas bili deležni nove kapelice in vzgojno oblikovalnih prostorov za mlade, iskreno zahvaljujemo. To so pridobitev in dragoceno bogastvo za vse nas. Tukaj je Nebeški Oče slavljen tudi v vašem imenu, saj brez vaše pomoči teh prostorov ne bi bilo.

Medtem pa vam sporočamo, da se pri Indijancih Hupida dela nadaljujejo. Gradnja mostu, zahteva posebne tehnike, a je vse delano ročno. Tudi narava nam malo nagaja, saj voda kar narašča, čakamo pa čas, ko bo ta toliko upadla, da se bo dalo pod mostom delati. Za zdaj je v izdelavi ves material, ki bo potreben za postavljanje mostu.

Pa še naprej ostanimo povezani v Gospodu.

Vaša hvaležna misijonarka z domačini iz Brazilije,

*s. Agata Kociper*

**JANI MESEC, škofijski duhovnik LJ – MADAGASKAR – 26.9.2014**

Lep pozdrav iz Manambondra, kjer se v tem petkovem popoldnevu počasi zbirajo katehisti k rednemu srečanju. Kot je običaj v septembru pa tja do decembra, vsako popoldne zelo piha od morja sem in blaži vročino.

Na današnjem srečanju, ki bo trajalo do nedelje, bomo načrtovali katehetsko delo v letošnjem letu, v oktobru je namreč na Madagaskarju začetek šolskega leta in s tem tudi kateheze. Sedaj imamo na področju našega misijona že 17 cerkvenih skupnosti, župnijsko in 16 podružnic. Pet izmed njih je nastalo v zadnjih treh letih in so tako v vseh pogledih še zelo na začetku. Nekateri komaj za silo spravijo skupaj nedeljsko bogoslužje, že z branjem beril imajo velike težave, kaj šele s pridigo, drugje pa že precej redno poteka tudi kateheza. Nekatere podružnice so bile svoj čas zelo žive, pozneje pa so opešale in počasi dobivajo novega zagona.

Srečanja in izobraževanja katehistov, kakršno bo danes, prispeva k temu, da si izmenjujejo izkušnje in v skupni molitvi dobivajo moč za naprej. V nedeljo bomo imeli tudi praznovanje "dneva katehistov", ko bosta dva naša katehista prejela priznanje - diplomo o uspešno končani katehetski šoli, ki traja 3 leta. To šolanje poteka v katehetskem centru "Lucien Botovasoa" v Farafangani, približno 3 krat na leto po en mesec. Skupaj s katehistom pride tudi žena in majhni otroci, ki še ne morejo brez mame. Zapustiti svoj dom za mesec dni je še posebej v času večjih opravil na poljih kar velika žrtev za katehiste, ki so seveda vsi po vrsti kmetovalci, ki morajo preživljati velike družine. Zato jim mora pri poljedelskih opravilih priskočiti na pomoč domača cerkvena skupnost, kar pa spet marsikje ne gre tako kot bi si želeli.

Na srečanju bomo tudi načrtovali organizacijo misijonske nedelje, ko bomo, kot je že v navadi, odšli v misijone na oddaljene podružnice.

Meni je škof Glavan dovolil, da ostanem še tri leta tu v misijonih, za kar sem mu hvaležen. Tako bom lahko v miru zaključeval začete projekte. Ti pa se s prihodom sester Dobrega Odrešenika sedaj kar množijo. Sestre so zelo delavne in imajo polno idej. Zidarji, ki so mi zidali župnišče, so sedaj pri njih in gradijo kuhinjo, vodnjak in vodni stolp. Ženske imajo prednost, sem si dejal in prekinil delo na župnišču, ki čaka le še na vgradnjo oken in ostalih malenkosti. Jaz lahko še nekaj časa spim v idilični malgaški kolibi v družbi podgan (ki pa jih vztrajno preganjam z mačko in mišnico), za sestre pa želim, da se čim bolje počutijo in zaživijo kolikor toliko normalno. Po enem letu, si namreč še vedno kuhajo na balkonu itd.

S. Vivianne, ravnateljica vrtca, se trenutno ukvarja s čiščenjem vrtca, barvanjem klopi in sploh s pripravo na novo šolsko leto. Lani smo imeli 60 otrok, letos jih bo morda že blizu 100 in smo pripravili zanje 2 učilnici. Pozneje, drugo leto pa ... bo treba spet graditi. Jaz sicer nisem neki navdušen gradbenik in za zdaj gradnjo kakšne večje šole prepuščam prihodnosti, rad pa načrtujem in gradim manjše cerkve po podeželju. Do zdaj smo postavili 3 lesene in eno kamnito, potrebe pa kličejo še po kakšnih šestih cerkvicah. Z veseljem sem se tudi lotil načrtovanja in risanja načrtov za farovž, in sem kar ponosen, kako mi je uspelo združiti staro in novo, leseno in zidano brez rušenja, pač pa z obnovo starega. Zdajle, po enem letu gradnje, za katero sem tudi sam zvozil večino materiala, pa sem kar malo utrujen. Za vsako vožnjo, vsak nakup je potrebno pri nas namreč vsaj dva dni vožnje tja in nazaj. Bo treba drugo leto čim prej na dopust, da malo pridem k sebi.

S. Therese, ki je letos ob Velikem šmarnu dala večne zaobljube, je zadolžena za socialno delo. Neutrudno obiskuje bolnike in reveže in jim daje zdravila, hrano in obleko, organizira kuhanje riža za revne šolarje itd., vmes pa se posveča samostanskemu vrtu, kjer lepo uspeva solata in ostali pridelki. 5. oktobra bomo imeli zahvalno mašo ob njenih večnih zaobljubah, ki jih je dala v glavnem mestu, kamor naši verniki seveda niso mogli priti. Zahvalili se bomo Bogu in njeni zavetnici mali Tereziji, da smo dobili tako pridne sestre misijonarke, ki prinašajo novega upanja na misijon v Manambondro. No in ravno "Misijonarke evangelija" je njihovo novo ime, kot smo zvedeli. Njihova skupnost v Franciji številčno precej peša in so se tri podobne sestrske skupnosti odločile, da se združijo in začnejo z novim imenom skupno pot.

S. Sidonie, ki je predstojnica v Manambondro, se je udeležila ustanovnega kapitlja v Franciji in prihodnji teden jo pričakujemo v Manambondro. Pastoralna ekipa za nov začetek bo tako nared: 3 sestre s tremi pripravnicami, pa župnik Jani in inženir Janez Filak, ki je priskočil na pomoč letos januarja. Prišel je na povabilo Toneta Kerina, pristal pa v Manambondro, kjer je s svojim vsestranskim znanjem kot star mehaničar, tehnik in inženir, v veliko pomoč, pri vzdrževanju in popravilih avtomobila, vode, elektrike, čolna, nujnih prevozih. Njegova posebna ljubezen pa je sajenje in pridelovanje hrane, ki bi našim ljudem pomagala živeti bolj zdravo, odgovorno in svobodno. Da bi bili ponosni na svoje delo in pridelke in manj odvisni od tuje pomoči.

Takšne so torej novice pri nas v Manambondro, ali kot bi rekli Malgaši: »Tsy misy vaovao« - »Nič ni novega, vse je v redu«.

Lep pozdrav Jani Mesec

**S. ZVONKA MIKEC, HMP – MOZAMBIK – 25.9.2014**

*Spoštovani!*

*Najlepša hvala za sporočilo (pred enim tednom), ki me je spodbudilo, da sem malo res napisala ... saj pravzaprav res včasih ne veš, kje bi začel, ker je toliko vsega, kar se dogaja, pa se morda zdi nam, da vas vse skupaj ne zanima, ko se pa svet tako drugače tam v Sloveniji vrti ... saj tudi z zanimanjem spremljamo, kaj se dogaja v domovini. No pa res naj gre tudi vsem sodelavcem v Misijonski pisarni moja iskrena zahvala v tem misijonskem mesecu še posebej, saj bi mi brez vas res nič kaj mogli narediti ... tako nas cenite, tako nas spoštujete, da se človek kar vpraša, če je vse to res in če si vsega tega zaslužimo. Kakor koli že, naj se Božje delo širi, to je glavno.*

*Bog vam povrni za vse!*

Namaacha, 25. september 2014

Spoštovani misijonski sodelavci in vsi misijonski prijatelji!!!!

Z vso naglico se bliža misijonski mesec oktober in z njim prav gotovo bolj goreča molitev in delo za vse nas misijonarje. Že vnaprej se vam zahvalim za vse to, in tudi za vse, kar ste že naredili za nas vsa ta leta. Naj bo Bog vsem bogat plačnik. Ko se oziram nazaj na 23 let prehojene misijonske poti, mi ne preostaja drugega, kot da se zahvalim Bogu, da me je vedno in povsod spremljal s svojim blagoslovom in da mi je vedno pošiljal po mnogih dobrih ljudeh vsega potrebnega, da smo vsaj malo kaj lahko naredili za rast Božjega kraljestva v teh naših deželah, Angoli in zdaj v Mozambiku. Veliko otrok se je izšolalo z vašo pomočjo, veliko smo tudi zgradili, veliko kilometrov smo prevozili z avtomobili MIVA Slovenija in tako priskočili na pomoč mnogim nujnim situacijam. Mnogi so Slovenijo spoznali kot deželo velikodušnih ljudi prav preko avtomobilov, na katerih je napisano na veliko MIVA – SLOVENIJA. Vem, da so to sadovi velikih žrtev mnogih dobrih ljudi. Naj vam bo vsem Bog bogat plačnik.

Izzivov je vedno veliko. Svet se z veliko naglico spreminja in naše misijonsko delo je vedno bolj odgovorno: prinašati Kristusa današnjemu človeku res ni tako enostavno. In tu v naši zdajšnji situaciji Mozambika je to res kar velik izziv. Ogromno lepega in dobrega lahko naredimo, a to pravzaprav dandanes mnoge organizacije delajo. A prinašati Luč – Kristusa … tja, kjer ga še ne poznajo ali ga pa nočejo sprejeti, je odgovorna naloga. Ta naš Mozambik je namreč res še zelo daleč; mnogi “bogovi” se predstavljajo tem ubogim ljudem in se težko odločijo za pravega Boga.

Trenutno je država v predvolilni propagandi; 15. oktobra bodo namreč predsedniške volitve. Imamo tri kandidate treh političnih strank in vsak po svoje obljublja boljšo prihodnost. K sreči so se uspeli dogovoriti med FRELIMO IN RENAMO (sta dve vodilni stranki), kajti zaradi nedorečenih stvari je nastala zadnje leto velika politična in vojaška napetost v državi. A da bomo res zaživeli v demokraciji, bo potrebno še kar nekaj korakov, kajti trenutno je še vse preveč rdeče …

Me sestre salezijanke, kot je naša karizma, se trudimo predvsem z mladimi na razne načine. Naše misijonske postojanke so polne otrok v otroških vrtcih, šolah in oratorijih in tudi v internatih. Da v številkah povem le eno realnost: v bližnjem centru imamo prib. 250 otrok v vrtcu, 1200 v osnovni šoli in še 95 deklet v internatu celo leto. Na razne načine skušamo prinašati Luč evangelija; sejemo in sejemo, zavedajoč se, da nekaj semena pade na kamnita tla, drugo med trnje, nekaj pa v dobro zemljo. In vsakega sadu se veselimo. Za vse to so potrebne tudi primerne strukture, potrebni so ljudje, da nam pomagajo, zato smo zelo hvaležni tudi za naše laiške misijonarke; trenutno nam naša Katarina Tomc ogromno pomeni tu na misijonu v Namachi. Upam, da se že pripravljajo tudi novi misijonarji.

Projektov, načrtov imamo veliko: v šoli - Colegio Maria Pomočnica rabimo laboratorij za poučevanje kemije in fizike; v eni od naših šol (v Chiure) je treba napeljati elektriko, v drugi moramo nujno zgraditi obzidje, kajti sicer se ljudje kar naseljujejo na naše zemljišče; obnoviti je treba zunanji odprt prostor za srečanja mladih in predvsem deklet za promocijske dejavnosti; da ne govorim o obnovitvenih delih našega internata in ne nazadnje tudi našega Noviciata, ki je domek za dekleta, ki se pripravljajo na redovniški poklic in če Bog da, jih bo drugo leto kar sedem. Potrebe so res razno razne in upamo, da nam bo Božja previdnost še priskočila na pomoč, da bomo lahko vsaj kakšno stvar čim prej rešili.

Naj bo ta misijonski mesec velika spodbuda nam in vam, da bomo z vedno večjim navdušenjem delali za sirjenje Božjega kraljestva, pa naj bo kakor koli že. Tam, kjer nas z veseljem sprejmejo, pa tudi tam, kjer je potrebno veliko potrpljenja, da se prebije led indiferentnosti in zasveti luč evangelija. Navdušenje in preprostost naših najmanjših, najrevnejših pa nam je seveda vedno v spodbudo. Takole je molil šestletni deček Ksaverij pred Marijinim kipom v naši kapeli: »Danes sem bil v šoli; a Jezus danes ni šel v šolo in ti tudi nisi šla … jaz pa sem bil v šoli, da se kaj naučim; tudi jutri bom šel … in ne bom nagajal.«

Vsem moj hvaležen spomin in prisrčen pozdrav; kdor pa želi izkusiti lepoto in izziv misijonskega dela, pa je dobrodošel v Mozambiku

*Misijonarka sestra Zvonka Mikec*

**S. VESNA HITI, HKL – RUANDA – 28.9.2014**

Misijonska nedelja 2014

S praznikom svetega Vincencija se v domovini narava ogrinja v čudovite jesenske barve in pogirnja mizo z obilnimi sadovi. Sveti Vincencij je znal vedno iz dobrega potegniti najboljše v prid ubogim; v sodelovanje je znal pritegniti revne in bogate in njegov koš je bil v vseh letnih časih obložen s sadovi krščanske ljubezni in vsakovrstnimi dobrotami. Zavedal se je, da sam ne more kljubovati tako različnim obrazom revščine svojega časa in okolja.

Ta zavest majhnosti v globokem oceanu vsakovrstne revščine, spremlja tudi nas misijonarje. Le skupaj z vami lahko naredimo nekaj lepega za bližnjega in za Boga. Ko se bliža misijonska nedelja, je ta medsebojna povezanost še toliko bolj občutena. Srce močneje bije v prepričanju in v globoki hvaležnosti, da se nas boste v oktobrskih dneh in posebno na Misijonsko nedeljo spominjali v molitvah in z darovanjem po vseh cerkvah, širom naše domovine. Da, na vsakega izmed nas, kjerkoli smo – na severu, jugu, vzhodu ali zahodu zemeljske poloble – rosijo blagoslovi vaših molitev in darovanja ... Bogu izročate naše delovanje, boje, prizadevanje, upe in veselje. Ko drsijo med prsti premnogih starejših in bolnih pa tudi mlajših in zdravih ljudi jagode rožnega venca, se zavedam, da je neštetokrat izgovorjeno prav moje ime in se po teh molitvah name razliva Božji blagoslov.

Rada bi vam povedala, da sem vam za vso duhovno bližino in podporo močno hvaležna. Skušam vam vračati s skromnimi molitvami in darovanjem. V svoje delo vključujem vašo navzočnost. Z menoj ste tedaj, ko hranim podhranjenega bolnika, prevezujem ali šivam rano, pomagam mamici pri porodu, umijem in oblečem umazanega in razcapanega otroka, prevažam po razoranih poteh zdravila, si belim glavo ob kupu administrativnih dolžnosti, bdim ob umirajočem ...

Kamorkoli se ozrem, tu na našem misjonu v Mukungu, povsod so vidni in otipljivi sadovi velikodušnih slovenskih src: obnovljen zdravstveni center, prijetni prostori za bolnike in za delo, avtomobil, ki je rešil življenje neštetim bolnikom in mamicam, prepeljal tone zdravil in hrane, strelovodi, video predvajalnik z zaslonom za mladino, igrala za otroke, oblačila, hrana, zdravila za bolnike ... In še in še ... Kaj naj rečem ob vsem tem? Samo Bog je lahko plačnik, zato v Njegove roke polagam mojo zadolžitev! Dodajam pa še skromno obljubo, da si bom skrbno prizadevala, da bi s vojim življenjem in darovanjem opravičila zaupanje, ki ga polagate vame. Ne zanašam se nase, upam pa si reči s svetim Pavlom, da premorem vse v Njem, ki mi daje moč!

Hvala, vam, dragi prijatelji v domovini, za misijonsko zavest in gorečnost, ki je zares močna! Naj nikoli ne ovene!

In vsem iskren ter hvaležen pozdrav iz srca Afrike!

*Sestra Vesna HITI – Usmiljenka*

**S. BOGDANA KAVČIČ, HKL – RUANDA – 9.10.2014**

Srčno pozdravljeni!

Vem, da nas ta mesec še posebno spremljate z mislijo, molitvami ... in z darovanjem vsega tistega, kar prihaja vsakodnevno na vrsto.

Pred časom sem slišala eno lepo misel, ki me hrani v vsakodnevnem srečanju z Bogom. Če ena oseba moli sama, je prižgana ena mala svečka, če jih je 20, je 20 malih svečk, sto oseb, sto malih svečk, tristo svečk ... postane že en velik plamen kot ena piramida luči,svetlobe, ki se dviga k Bogu. Oh, koliko malih svečk se prižiga vsakodnevno in se plameni srečujejo, združujejo, da ogrevajo in osvetljujejo in izganjajo temo na tej ubogi zemlji. Upam in verjamem, da je ta molitev, združenje v eno, ena velika moč za nas vse in cel svet, čeprav se včasih ne vidi in ne čuti. Kako želim, da bi bilo vedno več teh prižigalcev luči. In pa hvaležna sem vam vsem za vso ljubezen in luč, s katero vzdržujete energijo te luči, tega plamena, da ne ugasne.

*Z Bogom dragi prijatelji misijonov in hvaležen pozdrav od s. Bogdane*

**PAVEL BAJEC, škofijski duhovnik KP – SLONOKOŠČENA OBALA – 20.9.2014**

Dragi misijonski prijatelji

Medtem, ko ste v Sloveniji že krepko v šolskem letu in tudi v novem pastoralnem letu, se tukaj le počasi spravljamo k delu. Šola se je uradno začela že 15. septembra, vendar so redke šole, ki imajo dejansko že pouk. Tako smo tudi mi prisiljeni čakati z veroukom, ker mladi in otroci se niso prišli s počitnic. Marsikaj se bo lahko nadoknadilo med letom, vendar tiste osnovne človeške drže, spoštovanje do samega sebe in spoštovanje do drugih, bo težko nadoknaditi. Kako opravičiti dejstvo, ko nekaj rečemo in potem napravimo drugo, Jezus nas uči: »Vaš da, naj bo da in vaš ne, ne …«

In vendar je novo pastoralno leto neponovljiva priložnost, da uresničimo in živimo naše poslanstvo: biti kristjani in pomagati drugim to postati. Ko skupaj z župnijskim svetom načrtujemo to pastoralno leto, ki je pred nami, si postavljamo vprašanje, kaj in kako delati, da bo naša župnija postala luč v tem zatemnjenem svetu (mestu) in bomo tudi mi sami napredovali v svetosti.

Pred nami so nedelje in prazniki tega leta. Kako bomo pripravili in doživljali naša nedeljska srečanja, kako naše praznike, Božič, Razglašenje Gospodovo, Veliko noč … Vsaka nedeljska maša je edinstvena priložnost za vsakega kristjana, in kakšna škoda, če je ne izkoristimo. V našem hitrem tempu življenja in nestrpnem iskanju tuzemskih dobrin, nam Bog naklanja nedeljski počitek, ki naj nas poživi, poveže med nami in z Bogom.

Tudi v Afriki ne zaostajamo veliko za tako imenovanim razvitim svetom. Ker tega počitka ne znamo izkoristiti, nas mučijo razne živčne, psihične, psihološke in duhovne bolezni. Ker nimamo več časa za druge, si postajamo tujci med seboj, družine se razdirajo, otroci se utapljajo v omamah. Prosimo Boga, naj nam pomaga dati nedeljam in praznikom njihovo mesto.

V misijonskih deželah, pa tudi sicer, je vsako pastoralno leto tudi veroučno leto. Koliko otrok pri nas, pa tudi mladih in odraslih, bo prišlo, da se vpišejo za verouk – mnogi za pripravo na zakramente. Vsak teden bomo preživeli skupaj z njimi uro in pol, dve uri. Kako čudovita priložnost, da jim posredujemo Boga, ki prihaja k njim v svoji Besedi, ki jo bomo oznanjali, razlagali. Priložnost, da jim pomagamo odkriti Cerkev, Božje ljudstvo, da jim pomagamo odkriti skrivnost molitve, premišljevanja, našega bogatega bogoslužja.

V vsaki župniji imamo veselje, da obhajamo zakramente: sveti krst otrok, morda tudi odraslih, sveto birmo, zakrament svete poroke. Znamo izkoristiti vse te priložnosti, da obhajamo veselje božje navzočnosti med nami. Kako veseli in srečni so ljudje, če Cerkev deli z njimi te trenutke veselja božje bližine.

Kako čudovita priložnost nam je dana v obhajanju zakramenta svete pokore, kjer se Bog sklanja k nam grešnikom in nam podarja svoje usmiljenje. Ta zakrament, ki ga kristjani tako radi zanemarjamo, mora postati za nas zakrament veselja in božjega odrešenja.

Vsakodnevna maša, vsakodnevno srečevanje z ljudmi, so trenutki, v katerih lahko drug drugemu prinašamo Boga, njegovo ljubezen, dobroto, usmiljenje.

Bomo znali izkoristiti vse te priložnosti, ki so nam dane v tem novem pastoralnem letu?

Da bo naša župnijska družina lepše obhajala božje skrivnosti, gradimo župnijsko cerkev. Toliko smo že naredili, da že služi svojemu namenu, čeprav še veliko manjka. Pripravljamo se, da položimo tlak, zbiramo sredstva za prave cerkvene klopi, končujemo zvonik, kjer bo klical v bogoslužju čudovit zvon, dar župnije Marijinega Vnebovzetja Kobarid. Z veliko truda upam, da bomo za začetek pastoralnega leta, že v treh dvoranicah, kjer se bodo zbirali katehumeni za katehezo, mladi in otroci za mladinska srečanja. Velike so naše potrebe, veliki naši načrti, koraki, ki nas vodijo k uresničitvi, pa so velikokrat nebogljeni in majhni. Vendar, ko človek dela za Boga, se mu ni treba bati svoje majhnosti, kajti Bog je Velik in njemu je vse mogoče.

Iskrena hvala vsem, ki mislite na nas, molite za nas in nas tudi materialno in finančno podpirate. Naj vam dobri Bog vse bogato poplača in naj nam pomaga vsem in vsakemu od nas izkoristiti vse priložnosti, ki so nam dane, da bomo bolj povezani med seboj in z Njim, ki nam daje življenje.

Lep misijonski pozdrav.

*Pavel*

**P. MARTIN KMETEC, OFMConv – TURČIJA – 2.10.2014**

UPANJE MED MINARETI

V teh dneh, ko si narava obleče jesensko obleko, bomo povsod po svetu nekaj oktobrskih dni posvetili misijonom, še posebej misijonsko nedeljo, ki nas vabi, da bi se združili v eno vesoljno skupnost z zavestjo, da imamo vsi isto misijonsko poslanstvo: živeti in oznanjati evangelij. Cerkev je rojena iz oznanjevanja vesele novice, torej iz misijonskega oznanjevanja. Tudi tukaj pri nas v Turčiji se pripravljamo na misijonsko nedeljo. Čeprav nas je zelo malo, želimo ta dan obhajati z vero in mislijo na vse mlade Cerkve in vse kristjane, ki živijo v revščini in trpljenju.

Še posebej se želimo kristjani v Turčiji spomniti na dokončni pregon naših vzhodnih bratov iz Iraka. Zdi se, kakor da se uresničujejo apokaliptični časi, ko salafiti z ognjem in mečem sejejo nasilje in uničujejo vse, kar ni po njihovi interpretaciji Korana. V takšni situaciji krščanstva na Bližnjem vzhodu smo imeli v Istanbulu 26. in 27. septembra srečanje z muslimanskimi intelektualci in novinarji - v smislu medverskega dialoga. Z naše katoliške strani srečanje organizirajo Frančiškovi bratje: frančiškani, kapucini in minoriti. Tema srečanja je bila: *Prispevek religij k miru na svetu*. Pod različnimi vidiki smo poskušali obdelati temo miru. Ko interpretiramo Sveto pismo ali Koran, je vse idealno; tako lepo, da še v nebesih ni lepše; kakor da zgodovina ne obstaja. Pa vendar se je klub bolečim ranam zgodovine treba pogovarjati, ohraniti čast sogovornikov in upati, da se vseeno kakšna ideja preseli na ono stran reke; tudi mi smo dolžni ohranjati vero v človekovo dostojanstvo in se učiti od njih. Eden od signalov, ki ga je mimogrede dal eden od muslimanskih sogovornikov, so besede: “Nahajamo se v teološkem kaosu”. Mnogi se zavedajo, da bi morali v islamu marsikaj spremeniti, a je sistem religije tako kompleksen in dokončno zaprt vase, da omogoča izredno malo manevrskega prostora svobodnemu razmišljanju in interpretaciji. Največji in bistveni problem je, da islam kot monoteizem ne sprejema (čeprav trdi, da tolerira) splošnih človečanskih principov, ki bi temeljili zunaj njega, h katerim spada predvsem svoboda veroizpovedi. Razen tega pa se postavlja vprašanje, kako preprečiti sovraštvo, ki izhaja iz radikalnega in zaslepljujočega monoteizma?

Vemo, v kakšni situaciji se nahajajo naši bratje v Pakistanu; pa tudi v drugih deželah z večinskim muslimanskim prebivalstvom ni nič bolje: primer za to je Nigerija. Na misel mi prihajajo karmeličanke v Halepu, ki že leta živijo v skrajni revščini in sredi vojne, v kateri so nasprotujoče si strani v medsebojnih spopadih porušile vse. Nekoč pred mnogimi leti mi je karmeličanska sestra Francoise izrazila težo in stisko življenja v tej deželi z besedami malega preroka Habakuka, ki pravi: “Tvoje oči so preveč čiste, da bi videl hudobijo ...”. Pozneje, po mnogih letih mi je iste besede ponovno napisala po elektronski pošti. Sam se čudim, kako lahko preživijo, ko včasih nimajo niti vode. Pa vendar, zaradi njihove zvestobe Kristusu, bi tudi mi tukaj v malem številu in velikokrat nemočni, radi ostali zvesti njemu, ki nas je odrešil na križu.

Danes je praznik svete Terezije Deteta Jezusa, ki je zavetnica misijonov, čeprav je svoje mlado življenje živela v karmelu, je naša zavetnica, zavetnica vseh, ki so se podali na pot za Jezusom, revni in ubogi, da bi delili bogastvo božjega kraljestva.

Tukaj v Turčiji sem v Istanbulu, kjer v okviru minoritskega reda opravljam službo odgovornega za izdajanje krščanske literature v turškem jeziku. Tega dela sem zelo vesel, saj vem, da bodo v turškem jeziku ostale zapisane bistvene resnice krščanstva in da jih niti zob časa ne bo mogel uničiti. Razen tega se ukvarjam tudi z vsakodnevnimi socialnimi problemi, ki nam jih prinaša življenje. Naša sestra Veronika Nose, s katero se večkrat srečava in si pomagava, se trudi, da bi skupaj s sosestrami pričevala za božje kraljestvo in ostala zvesta misijonskemu poslanstvu Cerkve; dela namreč v psihiatrični bolnišnici.

Letos proslavljamo kanonizacijo dveh papežev: papeža Janeza XXIII. in papeža Janeza Pavla II.; oba sta posebej povezana s Turčijo in tukajšnjo krščansko skupnostjo. Janez Pavel II. je obiskal Patriarha Dimitrija I. in tukajšnjo katoliško skupnost leta 1979; medtem ko je Janez XXIII. v Turčiji opravljal službo Apostolskega administratorja, ki je pomenila tudi službo predstavnika Svetega sedeža v Turčiji. Vsega skupaj je bil v Turčiji devet let (1935-1944). Bil je resničen pastir svojega ljudstva in izreden diplomat, ki je med drugo svetovno vojno rešil veliko število Židov ter skrbel za uboge. Turki se ga še danes radi spominjajo in ga imajo za svojega prijatelja.

V spomin na Janeza XXIII. smo pripravili razstavo o njegovem življenju pred cerkvijo svetega Antona in enodnevni simpozij. Z veseljem pričakujemo konferenco patriarha Bartolomeja (10. oktobra), ki nam bo spregovoril o pomenu papeža Janeza XXIII. za ekumenizem. Zaključna slovesnost pa bo 16. novembra, ko bomo skupaj s škofom obhajali slovesno mašo v katedrali.

Papež Frančišek nas vabi, da bi širili veselje evangelija; kadar koli in kjer koli. Tako si prizadevamo s trdno voljo, da bi odkupovali čas, kakor pravi sv. Pavel, naj bo prilično ali neprilično; vse za Kristusa in njegov evangelij.

Ob tej priložnosti bi se rad zahvalil svoji domači Cerkvi v Sloveniji, vsem dobrotnikom, ki pomagate pri misijonskem poslanstvu vesoljne Cerkve; posebej tistim, ki ste namenili kakršen koli dar za moje delovanje. Iskrena hvala tudi vsem v Misijonskem središču Slovenije za njihov trud, posebej pa še za pomoč, ki sem jo prejel za projekt prevoda novega misala v turščino.

Vse dobro in lep pozdrav vsem.

*p. Martin Kmetec*

**S. VERONIKA NOSE, HKL – TURČIJA – 12.10.2014**

Dragi misijonski prijatelji!

Ob letošnjem prazniku misijonske nedelje nas sveti oče spodbuja "k delitvi veselja Evangelija". To veselje nam vsem podarja Kristus, kadar se trudimo, da ga posnemamo vsak na svoj način, z oznanjevanjem in pričevanjem. V našem poslanstvu v Turčiji nas klic svetega očeta vabi, da veselo pričujemo za Kristusa. En način je, če se trudim za veselje in prosim Gospoda za to milost. Če ljudje okrog mene začutijo, da sem drugačna, o tem razmišljajo. Spet drugi se še boj približajo in mi zaupajo svoje skrbi in trpljenje, poslušam in jim med drugim lahko rečem, naj svoje trpljenje in življenje izročijo Bogu (če so verni) in ga prosijo, da jim pokaže pravo pot, ki vodi k Njemu. Zelo so hvaležni in nekateri prosijo za molitev.

Moj delokrog tukaj v psihiatrični bolnici je zelo skromen. Obiskujem bolnike, jih največ poslušam, jim naredim majhne usluge, molim za njih, tudi z njimi, če žele, kadar morem, spremljam umirajoče z bližino in molitvijo; če morem, se udeležim njihovih različnih pogrebov, odvisno, katere vere so bili.

Kakor veste, je prišlo sem zaradi vojne v sosednjih državah več kot milijon beguncev. Ne moremo iti na mejo, kjer žive v šotorih. Tistim pa, ki pridejo v mesto, skušamo malo pomagati. Zbiram obleko, obutev, odeje in podobno in to odpeljemo na kraj, kjer to delijo. Sestre pomagamo na dveh krajih pri delitvi tople hrane in na enem kraju pri pripravljanju hrane. To je le kapljica pomoči ob tolikem trpljenju tisočev ...

Sodelujem tudi pri Vincencijevi konferenci, to je skupnost laikov, ki pomagajo ubogim. Obiskujem nekaj teh ubogih, ki jim duhovno in materialno pomagamo.

Molimo skupno za mir v svetu, da ne bi morali tisoči in milijoni ljudi zapuščati svojih domov in s tolikim trpljenjem odhajati v neznano.

Vsem misijonskim prijateljem se iskreno zahvalim za vso duhovno in materialno pomoč. Vsi smo misijonarji v Gospodovem vinogradu, pa naj bomo že kjerkoli. Naj Vas Gospod blagoslavlja in Marija varuje. Po Rožnovenski Mariji prisrčno pozdravljeni.

*Vam hvaležna s. Veronika*

**DANILO LISJAK, SDB – UGANDA – SLOVENIJA – 2.10.2014**

Lep misijonski pozdrav vsem prijateljem in dobrotnikom misijonskega dela v domovini!

Priti v domovino na potrebni počitek in kakšen zdravstveni servis, je nekaj veselega in koristnega.

Prijatelji, ki so nam na severu Ugande pomagali postaviti na noge nov misijon, se veselijo dobro opravljenega dela, ki je zraslo ob začetkih dolge reke Nil. Ignacij Knoblehar, naš rojak iz Škocjana pri Novem mestu, nesporno začetnik evangelizacije Ponilja, je to delo motiviral in zbiral dobrotnike, ki so pod vodstvom Misijonskega središča Slovenije postavili živo obeležje, nov Misijon Atede na periferiji mesta Gulu. Strahote 23-letne vojne so zaznamovale ljudstvo Acholi /številčno enako velikem, kot smo Slovenci/ s strašnimi posledicami, tako duševnimi, kot materialnimi. Posledice vsega tega so zastrašujoče. Že med vojno je tu izbruhnila ebola, ki zdaj grozi deželam zahodne Afrike. Ugandski zdravniki, sedaj že izkušeni, so pohiteli tja na pomoč.

Veliko tega je bilo zgrajenega v zadnjih štirih letih s pomočjo Slovenije. Internat kot pomoč iz evropskih projektov slovenske vlade, vrtec za 120 otrok, stavba za knjižnico in vodstvo osnovne šole s 1100 učenci, hiša za mladinske dejavnosti, oratorij in šport, župnijski dom, hiša za goste in kot zadnja prostorna cerkev Sv. Petra in Pavla, ki jo bomo znotraj dokončali do konca junija prihodnje leto. 12 kapel v naših travnatih stepah, ki jih je dolgoletna vojna prepuščala propadanju (ljudje so bili v taboriščih), smo začeli s pomočjo ljudi obnavljati.

Seveda so se v te nove strukture vključevali tudi verski programi, začetek mladinskih gibanj, ljudskih pobožnosti in načrtna kateheza. Med 600 krščenimi otroci minulega leta je bilo več kot 250 katehumenov, ki se v novem misijonu zbirajo vsako leto 3-krat ob počitnicah, fantje in deklice posebej po en teden k poglobljenemu pouku v veri in vzgoji za življenje. Prostorov imamo že kar nekaj in pripomočkov tudi, čeprav je misijon še vedno brez oskrbe z elektriko. Imamo tudi tri vrtine za vodo, ki služi najprej osnovni šoli in misijonu, ki oblikujeta lepo celoto v različnosti ponudb.

2-krat mesečno skupaj s katehistom obiščemo vsako od sedmih osnovnih šol, ki so v pokroviteljstvu misijona in so bile tudi katoliško ustanovljene po misijonarjih. Ti obiski nas povežejo z otroki in učitelji, ki jih potem 1-krat mesečno srečamo pri maši na podružnicah.

Tako imamo do 4 tisoč osnovnošolskih otrok v duhovni oskrbi. Nedaleč od misijona je tudi tehnična poklicna šola, ki so jo zgradili kot dar Commonwealtha 2007, kot dar mladim iz severnih provinc, ki so večina bili rojeni v vojni in se jim je pisala slaba prihodnost. Tukaj vsako nedeljo mašujemo za 200 dijakov in tudi odraslih, ki se učijo različnih poklicev. Državna srednja šola, kakšnih 5 km stran, nas tudi vključuje v svoje programe in tam pripravljamo kar nekaj katehumenov.

Načrtov za prihodnost je veliko. Radi bi zgradili nižjo gimnazijo, ki bi otroke našega misijona in okolice pripeljala do nadaljnjega študija v poklicnih šolah, saj vsi ne bodo mogli do višje izobrazbe. Kakšnim 55 otrokom in njihovim staršem nudimo pomoč pri izobraževanju njihovih otrok. Omenil sem starše, saj so nas bridke izkušnje sponzoriranja pripeljale do zaključka, da ne smemo vzgajati skupine privilegirancev. Zato morajo starši sodelovati in cela družina mora prispevati nekaj pomoči iz sredstev, četudi še tako majhnih, ki jim ostajajo.

Naši ljudje živijo v okroglih slamnjačah v klanskem načinu življenja. So poljedelci in s številnimi družinami obdelujejo njive sredi visokih trav z motikami in tudi kakšen par krav, ki vlečejo majhen plug, se že vidi. Traktorji le počasi prodirajo v to okolje. Še vedno se kuha na treh kamnih ali pa na majhnih ognjiščih iz gline znotraj okroglih, iz gline zgrajenih in slamo pokritih hiš. Dve aluminijasti skledi in kakšna lesena žlica sta v večini ves njihov kuhinjski pribor. Po tradiciji se hrana zaužije kar z rokami, česar smo deležni tudi mi, ko nas po nedeljskih mašah pogoste skromno, kot so sami. S tem, da prisedemo in ne pomislimo na kakšne posledice, smo jim vse bliže in njihovi. To tudi spada k veselju misijonskega poklica.

Na obisku v domovini bi se rad zahvalil vsem dobrotnikom in prijateljem, tistim, ki so tudi fizično pomagali graditi naš misijon Atede ob Nilu.

Hvaležno vam v duhu stisnem roko hvaležnosti v imenu ljudi v misijonu, ki vas duhovno spremljajo, vse, ki ste jim prinesli novo upanje in napredek, ki se začenja v novem misijonu. Vabim vas, da nas spremljate še naprej. Bog naj vas blagoslavlja!

*Hvaležni misijonar Danilo Lisjak, Uganda*

**TOMAŽ MAVRIČ, CM – UKRAJINA – 6.10.2014**

Vedno in povsod misijonarji.

Obhajanje misijonske nedelje je izraz našega osnovnega poklica, biti Jezusovi pričevalci v vseh kotičkih sveta, kjer koli živimo in kjerkoli služimo. To je dan, ko se z veliko hvaležnostjo oziramo na neštete pričevalce vere v vseh obdobjih zgodovine.

Misijonska nedelja je praznik, ob katerem se obnavlja zavest soodgovornosti, sodelovanja, sotrpljenja in skupnega veselja med vsemi kristjani. To je dan, ko se v nas poživi vera, upanje, ljubezen. Misijonska nedelja je čudovita priložnost, da se zavemo Jezusove besede, namenjene vsakemu od nas: »Pojdite po vsem svetu ...". Torej kamorkoli nas je Jezus postavil, kjer koli se nahajamo, bodimo misijonarji.

Hvala za vse!

*Tomaž*

**S. JOŽICA STERLE, MS – UKRAJINA – SLOVENIJA – 8.10.2014**

Poslanstvo slovenskih misijonarjev v Ukrajini.

**Kijev: Skupnost lazaristov**

- V hiši živi 6 duhovnikov, 3 bogoslovci in 3 novinci.

- Tukaj je sedež Vice-province sv. Cirila in Metoda, ki zajema Ukrajino, Rusijo in Belorusijo.

Vice-vizitator je Tomaž Mavrič.

Predstojnik hiše in vzgojitelj bogoslovcev in novincev je Anatolij Tovkan. Je tudi duhovni asistent katoliških zdravnikov.

Stanislav Irisik je vodja misijonske ekipe, torej vodi in organizira ljudske misijone po župnijah.

Robert Puzia je profesor filozofije v škofijskem semenišču v Vorzelu, 30 km izven Kijeva. Tam študirajo tudi naši bogoslovci.

Mihael Talapkanič je provincialni tajnik in duhovni asistent Združenja čudodelne svetinje.

Slavomir Vartalski je spiritual bogoslovcev in novincev ter duhovni asistent Vincencijeve konference (dobrodelne skupine).

Pod okriljem lazaristov deluje **Vincencijeva konferenca**, Združenje čudodelne svetinje in šola za prostovoljce. Sestre pri tem sodelujemo, obenem pa vodimo še tečaje kuhanja, šivanja in nege bolnika. Skupaj s prostovoljci pomagamo brezdomcem na ulici in v 3 bolnišnicah, bolnim na njihovih domovih, revnim družinam in zapuščenim otrokom, okuženim s HIV.

Po župnijah razširjamo čudodelno svetinjo. Vsem članom Združenja vsako leto 2x pošljemo pismo.

Vodimo skupino Samuel, ki jo obiskujejo mladi, ki se še niso odločili glede življenjskega poklica.

Povezujemo se z drugimi vejami vincencijanske družine in vsako leto skupaj organiziramo romanje v Snjatin na grob bl. Marte Wiecke, usmiljenke.

**Odesa:**

Dejavnost in centri v Odesi in okolici se imenujejo **Vincencijanski pristan**. Zajemajo sledeče:

- **Skupnost lazaristov** se nahaja **v vasi** **Fontanka**. Tam so dogradili in blagoslovili novo hišo, kjer stanujejo duhovniki, je ljudem odprta kapela in center dobrodelnosti, ki povezuje njihove sodelavce. Tam so 3 duhovniki, predstojnik je Jan Čop.

- **Skupnost 3 usmiljenk** v **Fontanki**.

- **Avtobus v Odesi**, kjer brezdomci dobijo topel obrok, obleko, možnost umivanja in medicinske pomoči. **Vincimed** se imenuje za medicinsko pomoč prilagojeni avto, kjer sestre usmiljenke brezdomcem nudijo tovrstno pomoč. Avtobus je pod okriljem vincencijanske organizacije De Paul Ukrajina. Tam kot prostovoljci pomagajo tudi protestanti.

- **V vasi Buldinka** deluje moški center za rehabilitacijo odvisnikov. Odprt je bil 12. 12. 2012. Deluje s pomočjo in po metodi centrov, ki jih je v Italiji ustanovil lazarist Matteo Tagliaferi. Imenuje se "**skupnost v dialogu**". Communita' in dialogo.

- **V vasi Vizirka** so blagoslovili še nedograjene prostore, kjer bo začel z delovanjem ženski center za zdravljenje odvisnih.

Naziv **Vincencijanski pristan** pomeni, da je to nekaj podobnega kot pristanišče za ladje. Ljudje, ki so v stiski, lahko pridejo in prejmejo ustrezno pomoč, se postavijo na noge, se osvobodijo odvisnosti, potem pa gredo in nadaljujejo samostojno življenje. Voditelj Vincencijanskega pristana je Vitalij Novak, CM.

Lep pozdrav

*s. Jožica*

**V Kijevu so naše sestre – Marijine sestre:**

s. Marta Meško

s. Jožica Sterle

s. Barbara Peterlin